b'\n_START_ARTICLE_\nAndr\xc3\xa9 Malherbe\n_START_SECTION_\nTraject\xc3\xb2ria esportiva\n_START_PARAGRAPH_\nFill d\'un comerciant de motocicletes comen\xc3\xa7\xc3\xa0 a conduir-ne de ben menut, disputant la seva primera cursa el 1966, a l\'edat de 10 anys. Pilotant les Z\xc3\xbcndapp guany\xc3\xa0 els Campionats de B\xc3\xa8lgica de motocr\xc3\xb2s j\xc3\xbanior de 1971 i 1972 en 125 i 250 cc respectivament. El 1972, quan tenia 17 anys, el govern belga va fixar l\'edat m\xc3\xadnima per a competir en motocr\xc3\xb2s en 18 anys, per la qual cosa Andr\xc3\xa9 compet\xc3\xad a Fran\xc3\xa7a amb llic\xc3\xa8ncia francesa, fins que un cop fets els 18 aconsegu\xc3\xad la llic\xc3\xa8ncia belga de pilot el 1973. Aquell mateix any guany\xc3\xa0 amb una Z\xc3\xbcndapp el Campionat d\'Europa de Motocr\xc3\xb2s de 125 cc (acabat de crear aquell any amb el nom de Prix FIM), repetint l\'\xc3\xa8xit el 1974._NEWLINE_El 1976 va passar a competir en 250 cc com a oficial de KTM i el 1977 ja va acabar-hi en tercera posici\xc3\xb3. El 1978 va passar als 500 cc i en la seva primera temporada a la categoria m\xc3\xa0xima hi acab\xc3\xa0 sis\xc3\xa8. El 1980, ja amb Honda, va guanyar el Campionat i el revalid\xc3\xa0 el 1981, repetint l\'\xc3\xa8xit el 1984. Aquell mateix any fou triat Esportista belga de l\'any._NEWLINE_El 1987 es va retirar del motocr\xc3\xb2s i va comen\xc3\xa7ar una nova etapa en l\'automobilisme, tot disputant el Campionat de Fran\xc3\xa7a d\'F3000 al capdavant del seu propi equip, l\'Sport Auto Racing.\n_START_SECTION_\nGreu accident al Par\xc3\xads-Dakar\n_START_PARAGRAPH_\nUn cop acabada la seva carrera en el motocr\xc3\xb2s decid\xc3\xad competir al Ral\xc2\xb7li Dakar amb l\'equip franc\xc3\xa8s Yamaha Sonauto, amb tan mala sort que durant la seva primera participaci\xc3\xb3 en la prova, el 1988, pat\xc3\xad un seri\xc3\xb3s accident a causa del qual qued\xc3\xa0 paral\xc3\xadtic._NEWLINE_Actualment Andr\xc3\xa9 Malherbe viu a Huy casat amb Sabine amb qui t\xc3\xa9 una filla, Cassandre. Compta, a m\xc3\xa9s, amb l\'ajut del seu gran amic d\'infantesa, el tamb\xc3\xa9 ex-pilot Jean-Claude Laquaye, qui l\'acompanya i assisteix di\xc3\xa0riament des del dia de l\'accident. La hist\xc3\xb2ria de l\'amistat d\'ambd\xc3\xb3s ex-pilots s\'ha fet tan popular a B\xc3\xa8lgica que fins i tot la televisi\xc3\xb3 valona RTBF en va fer un documental cap al 2012, anomenat Les "Intouchables" belges: l\'histoire d\'Andr\xc3\xa9 Malherbe.'